               EURÓPSKA KOMISIA
            V Bruseli30. 10. 2018
            COM(2018) 717 final
            2018/0369(NLE)
            Návrh
            ROZHODNUTIE RADY
            o pozícii, ktorá sa má prijať na siedmom zasadnutí zmluvných strán Dohody o ochrane africko-euroázijských druhov vodného sťahovavého vtáctva v mene Európskej únie, pokiaľ ide o určité zmeny prílohy 3 k dohode

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia stanovujúceho pozíciu, ktorá sa má prijať v mene Únie na siedmom zasadnutí strán Dohody o ochrane africko-euroázijských druhov vodného sťahovavého vtáctva (AEWA) v súvislosti s plánovaným prijatím určitých zmien jej prílohy 3.

               2.Kontext návrhu

               2.1.Dohoda o ochrane africko-euroázijských druhov vodného sťahovavého vtáctva

               Cieľom Dohody o ochrane africko-euroázijských druhov vodného sťahovavého vtáctva (ďalej len „Dohoda“) je ochrana sťahovavého vodného vtáctva a jeho biotopov v celej Afrike, Európe, na Blízkom východe, v strednej Ázii, Grónsku a na Arktických ostrovoch. Dohoda nadobudla platnosť 1. novembra 1999.

               AEWA spája krajiny a širšiu medzinárodnú ochranársku komunitu v úsilí o vytvorenie koordinovanej ochrany a manažmentu sťahovavého vodného vtáctva v rámci celého ich migračného výskytu, a to v rámci Dohovoru o ochrane sťahovavých druhov (CMS) a pod správou Programu OSN pre životné prostredie (UNEP).

               Európska únia je zmluvnou stranou tejto dohody od 1. októbra 2005
                  1
               . V súčasnosti má sedemdesiatsedem zmluvných strán, pričom štyridsaťjeden je z Eurázie (vrátane EÚ) a tridsaťšesť z Afriky.

               Zmluvnými stranami tejto dohody je dvadsaťpäť členských štátov
                  2
               .

               Záväzky stanovené v dohode sa do práva Únie zakotvujú v smernici 2009/147/ES o ochrane voľne žijúceho vtáctva (smernica o vtákoch)
                  3
               . Smernica o vtákoch sa vzťahuje na ochranu všetkých druhov voľne žijúceho vtáctva prirodzene sa vyskytujúceho na európskom území členských štátov, na ktoré sa uplatňuje zmluva. Zahŕňa ochranu, manažment a kontrolu týchto druhov a stanovuje pravidlá ich využívania.

               2.2.Zasadnutie zmluvných strán

               Zasadnutie zmluvných strán je hlavným rozhodovacím orgánom dohody. Má právomoc preskúmavať prílohy k dohode a zasadá každé tri roky. Každá zmluvná strana má jeden hlas, ale organizácie regionálnej ekonomickej integrácie (ako Európska únia) si v oblastiach svojej právomoci uplatňujú svoje hlasovacie právo s počtom hlasov rovnajúcim sa počtu ich členských štátov, ktoré sú zmluvnými stranami dohody. Každá zmena prílohy sa prijme dvojtretinovou väčšinou zmluvných strán prítomných na zasadnutí.

               V dňoch 4. až 8. decembra 2018 sa v Južnej Afrike uskutoční siedme zasadnutie zmluvných strán.

               2.3.Pripravovaný akt zasadnutia zmluvných strán

               V dňoch 4. až 8. decembra 2018 počas svojho siedmeho zasadnutia zmluvné strany prijmú uznesenie 7.3
                  4
                týkajúce sa zmien príloh k dohode v súlade s článkom X ods. 5 dohody („pripravovaný akt“).

               Účelom pripravovaného aktu je zmeniť prílohu 2 a prílohu 3 (Plán aktivít) k dohode. Príloha 2 obsahuje zoznam sťahovavého vtáctva, na ktoré sa dohoda vzťahuje. V prílohe 3 sa uvádzajú aktivity, ktoré zmluvné strany vykonajú v súvislosti s prioritnými druhmi. Prioritné druhy sa uvádzajú v tabuľke 1 prílohy 3 podľa určitých kritérií stanovených v tabuľke 1.

               V článku II dohody sa uvádza: „Zmluvné strany podniknú koordinovane opatrenia, aby zachovali alebo obnovili uspokojivý ochranný štatút pre druhy sťahovavého vodného vtáctva. Na tento účel v rámci národnej jurisdikcie uplatnia opatrenia uvedené v článku III spolu so špecifickými akciami určenými v pláne aktivít podľa článku IV tejto dohody.“

               Pripravovaný akt nadobudne účinnosť pre všetky zmluvné strany a stane sa pre ne záväzným deväťdesiatym dňom po dátume jeho prijatia zasadnutím zmluvných strán s výnimkou zmluvných strán, ktoré vzniesli výhradu. V priebehu deväťdesiatdňovej lehoty môže ktorákoľvek zmluvná strana písomnou formou vyjadriť svoju výhradu k zmene prílohy.

               3.Pozícia, ktorá sa má prijať v mene Únie

               Navrhovaná pozícia, ktorá sa má prijať v mene Európskej únie, je podporiť pripravovaný akt na siedmom zasadnutí zmluvných strán.

               Navrhované zmeny prílohy 2 predložila Európska únia. Navrhované zmeny prílohy 3 navrhla Európska únia a Uganda.

               Navrhované zmeny príloh 2 a 3 zo strany Európskej únie boli predložené v nadväznosti na rozhodnutie Rady 10326/18
                  5
               .

               Navrhovaná zmena prílohy 2 zo strany Európskej únie pozostáva z pridania kormorána chochlatého (Phalacrocorax aristotelis) do zoznamu vodného vtáctva, na ktoré sa dohoda vzťahuje.

               Navrhované zmeny v tabuľke 1 prílohy 3 zo strany Európskej únie pozostávajú z presunutia všetkých populácií do stĺpca A tabuľky 1, a to v prípade pobrežníka krivozobého (Calidris ferruginea) do kategórie 4, mníšika bielobradého (Fratercula arctica) do kategórie 1b a alky vrúbkozobej (Alca torda) do kategórie 4, a zo zaradenia do zoznamu populácie Phalacrocorax aristotelis aristotelis vyskytujúcej sa mimo EÚ (v Barentsovom mori) do stĺpca A tabuľky 1 prílohy 3, do kategórie 2, a populácie Phalacrocorax aristotelis desmarestii vyskytujúcej sa v Európskej únii (vo východnom Stredozemí – Chorvátsko, Jadranské more) do stĺpca A tabuľky 1 prílohy 3, do kategórie 1c.

               Tieto navrhované zmeny Komisia schváli v mene Európskej únie v súlade s článkom 3 ods. 1 a článkom 3 ods. 3 rozhodnutia Rady 2006/871/ES z 18. júla 2005 o uzavretí Dohody o ochrane africko-euroázijských druhov vodného sťahovavého vtáctva v mene Európskeho spoločenstva.

               Navrhované zmeny v tabuľke 1 prílohy 3 zo strany Ugandy pozostávajú z vytvorenia nových kritérií A3 písm. e) a B2 písm. e) v znení „prudkého krátkodobého poklesu stavu populácií“ a z presunutia viacerých druhov z jedného stĺpca alebo kategórie do iných, ako sa stanovuje v návrhu uznesenia 7.3.

               Uvedené zmeny, ktoré navrhuje Uganda, by sa mali v mene Európskej únie schváliť, keďže reagujú na vývoj ochranného štatútu dotknutých populácií druhov vtákov a prispejú k vyššiemu stupňu ochrany populácií druhov, ktorých počet klesá. Platí najmä, že:

               a)Navrhované zmeny prílohy 3 k dohode, ktoré predložila Uganda a o ktorých sa v návrhu uznesenia 7.3 stanovuje, že sú v súlade s príslušnými právnymi predpismi Európskej únie (smernica o vtákoch), Komisia schváli v mene Európskej únie v súlade s článkom 3 ods. 1 a článkom 3 ods. 3 rozhodnutia Rady 2006/871/ES z 18. júla 2005 o uzavretí Dohody o ochrane africko-euroázijských druhov vodného sťahovavého vtáctva v mene Európskeho spoločenstva.

               b)Navrhované zmeny prílohy 3 k dohode, ktoré predložila Uganda a ktoré sú stanovené v návrhu uznesenia 7.3 o týchto deviatich druhoch: kajka morská – Somateria mollissima, potápač prostredný – Mergus serrator, chochlačka sivá – Aythia ferina, lastúrničiar strakatý – Haematopus ostralegus, cíbik chochlatý – Vanellus vanellus, brehár hrdzavý – Limosa lapponica, brehár čiernochvostý – Limosa limosa, pobrežník hrdzavý – Calidris canutus a kalužiak tmavý – Tringa erythropus, ktoré nie sú v súlade s príslušnými právnymi predpismi EÚ (smernica o vtákoch), sa schvália v mene Európskej únie podľa článku 218 ods. 9 ZFEÚ.

               V súlade s článkom 3 ods. 4 rozhodnutia Rady 2006/871/ES z 18. júla 2005 o uzavretí Dohody o ochrane africko-euroázijských druhov vodného sťahovavého vtáctva v mene Európskeho spoločenstva však Komisia vznesie výhradu, pokiaľ ide o navrhované zmeny týkajúce sa uvedených deviatich druhov, ako urobila aj v prípade zmien s podobným účinkom na predchádzajúcich zasadnutiach zmluvných strán, pretože by si to vyžadovalo zmenu smernice o vtákoch, ktorú nie je možné uskutočniť do deväťdesiatich dní od prijatia zmien zasadnutím zmluvných strán.

               Podľa výhrady Európskej únie sa majú rozlišovať dve skupiny druhov.

               V prípade populácií štyroch druhov (potápač prostredný, chochlačka sivá, brehár čiernochvostý a kalužiak tmavý), ktoré sú navrhnuté na zaradenie do kategórie 1b (chochlačka sivá) alebo do kategórie 3c (tri ostatné druhy) stĺpca A, by už podľa dohody nebol povolený žiaden lov, hoci podľa smernice o vtákoch patria k lovným druhom, pretože sú uvedené v jej prílohe IIb. V súlade s článkom 3 ods. 4 rozhodnutia Rady 2006/871/ES z 18. júla 2005 preto Komisia vznesie výhradu k uvedeným zmenám, keďže smernicu o vtákoch nie je možné zmeniť do deväťdesiatich dní od ich prijatia zasadnutím zmluvných strán.

               Do kategórie 4 stĺpca A prílohy 3 k dohode sa navrhuje zaradiť populácie piatich ďalších druhov: kajku morskú, lastúrničiara strakatého, cíbika chochlatého, brehára hrdzavého a pobrežníka hrdzavého. Podľa prílohy 3 je lov druhov uvedených v danej kategórii možný len v rámci medzinárodného plánu aktivít pre jednotlivé druhy, prostredníctvom ktorého sa zmluvné strany budú snažiť uplatňovať zásady adaptívneho manažmentu odchytu. Výhrada Európskej únie, ktorá sa ich týka, by sa mohla stiahnuť po tom, ako sa v rámci medzinárodného orgánu zavedie mechanizmus adaptívneho manažmentu odchytu, ktorý je v súlade s požiadavkami článku 7 smernice o vtákoch.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  6
               .

               4.1.2.Uplatnenie na tento prípad

               Zasadnutie zmluvných strán je orgán zriadený dohodou, konkrétne Dohodou o ochrane africko-euroázijských druhov vodného sťahovavého vtáctva.

               Akt, ktorý má zasadnutie zmluvných strán prijať, predstavuje akt s právnymi účinkami. Pripravovaný akt bude záväzný podľa medzinárodného práva a môže rozhodujúcim spôsobom ovplyvniť obsah právnych predpisov Európskej únie, konkrétne smernice o vtákoch. Je to preto, že niektoré aktivity, najmä pokiaľ ide o lov, ktoré zmluvné strany vykonávajú v súvislosti s prioritnými druhmi uvedenými v tabuľke 1 prílohy 3 dohody, nie sú vždy v súlade s tým, čo je pre rovnaké druhy stanovené v smernici o vtákoch. Ak druhy zaradené do prílohy II k smernici o vtákoch prestanú byť lovné podľa AEWA, bola by potrebná zmena smernice o vtákoch.Podľa článku 3 rozhodnutia Rady 2006/871/ES z 18. júla 2005 o uzavretí Dohody o ochrane africko-euroázijských druhov vodného sťahovavého vtáctva v mene Európskeho spoločenstva, pokiaľ ide o záležitosti, ktoré patria do pôsobnosti Spoločenstva, Komisia je oprávnená schvaľovať v mene Spoločenstva zmeny príloh k dohode prijaté v súlade s článkom X ods. 5 dohody. Toto oprávnenie sa však obmedzuje na tie zmeny, ktoré sú v súlade s právnymi predpismi Spoločenstva v oblasti ochrany vodného vtáctva a jeho prirodzených biotopov a ktoré tieto právne predpisy nemenia.

               Keďže navrhované zmeny zo strany Ugandy v tabuľke 1 prílohy 3 k dohode, ktoré sa týkajú týchto deviatich druhov: kajka morská – Somateria mollissima, potápač prostredný – Mergus serrator, chochlačka sivá – Aythia ferina, lastúrničiar strakatý – Haematopus ostralegus, cíbik chochlatý – Vanellus vanellus, brehár hrdzavý – Limosa lapponica, brehár čiernochvostý – Limosa limosa, pobrežník hrdzavý – Calidris canutus, a kalužiak tmavý – Tringa erythropus, by si vyžadovali zmenu smernice o vtákoch, rozhodnutím Rady je potrebné stanoviť pozíciu, ktorá sa má v tejto súvislosti prijať v mene Únie na siedmom zasadnutí zmluvných strán dohody
                  7
               .

               Pripravovaným aktom sa inštitucionálny rámec dohody nedopĺňa ani nemení.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa prijíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú oblasti životného prostredia.

               Hmotnoprávnym základom navrhovaného rozhodnutia je preto článok 192 ods. 1 ZFEÚ.

               4.3.Záver

               Právnym základom navrhovaného rozhodnutia by mal byť článok 192 ods. 1 ZFEÚ v spojení s článkom 218 ods. 9 ZFEÚ.

               5.Uverejnenie pripravovaného aktu

               Keďže pripravovaným aktom dohody o ochrane africko-euroázijských druhov vodného sťahovavého vtáctva sa zmenia jej prílohy 2 a 3, je vhodné ho po prijatí uverejniť v Úradnom vestníku Európskej únie.

               2018/0369 (NLE)

               Návrh

               ROZHODNUTIE RADY

               o pozícii, ktorá sa má prijať na siedmom zasadnutí zmluvných strán Dohody o ochrane africko-euroázijských druhov vodného sťahovavého vtáctva v mene Európskej únie, pokiaľ ide o určité zmeny prílohy 3 k dohode

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 192 ods. 1 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Dohoda o ochrane africko-euroázijských druhov vodného sťahovavého vtáctva (ďalej len „dohoda“) nadobudla účinnosť 1. novembra 1999 a bola schválená v mene Európskeho spoločenstva rozhodnutím Rady 2006/871/ES
                  8

               (2)Podľa článku X ods. 5 dohody môže zasadnutie zmluvných strán prijať zmeny príloh k dohode.

               (3)Na siedmom zasadnutí zmluvných strán dohody, v dňoch 4. až 8. decembra 2018, sa očakáva prijatie uznesenia o prijatí zmien príloh 2 a 3 k dohode.

               (4)Je vhodné stanoviť pozíciu, ktorá sa má v mene Únie prijať na zasadnutí zmluvných strán, keďže uznesenie bude pre Úniu záväzné a bude môcť rozhodujúcim spôsobom ovplyvniť obsah práva Únie, konkrétne smernice o vtákoch.

               (5)Navrhované zmeny prílohy 3 k dohode, ktoré predložila Uganda a stanovené v návrhu uznesenia 7.3 o týchto deviatich druhoch: kajka morská – Somateria mollissima, potápač prostredný – Mergus serrator, chochlačka sivá – Aythia ferina, lastúrničiar strakatý – Haematopus ostralegus, cíbik chochlatý – Vanellus vanellus, brehár hrdzavý – Limosa lapponica, brehár čiernochvostý – Limosa limosa, pobrežník hrdzavý – Calidris canutus, a kalužiak tmavý – Tringa erythropus, ktoré nie sú v súlade s príslušnými právnymi predpismi EÚ (smernica o vtákoch), sa majú v mene Európskej únie schváliť, pretože prispejú k dosiahnutiu vyššieho stupňa ochrany populácií týchto druhov, ktorých počet klesá. V súlade s článkom 3 ods. 4 rozhodnutia Rady 2006/871/ES z 18. júla 2005 o uzavretí Dohody o ochrane africko-euroázijských druhov vodného sťahovavého vtáctva v mene Európskeho spoločenstva však Komisia vznesie výhradu, pokiaľ ide o navrhované zmeny týkajúce sa uvedených deviatich druhov, pretože by si to vyžadovalo zmenu smernice o vtákoch, ktorú nie je možné uskutočniť do deväťdesiatich dní od prijatia zmien zasadnutím zmluvných strán.

               PRIJALA TOTO ROZHODNUTIE:

               Článok 1

               Pozícia, ktorá sa má prijať v mene Únie na siedmom zasadnutí zmluvných strán dohody, je takáto:

               Zmeny prílohy 3 k dohode, ktoré predložila Uganda a stanovené v návrhu uznesenia 7.3 siedmeho zasadnutia zmluvných strán dohody o týchto deviatich druhoch: kajka morská – Somateria mollissima, potápač prostredný – Mergus serrator, chochlačka sivá – Aythia ferina, lastúrničiar strakatý – Haematopus ostralegus, cíbik chochlatý – Vanellus vanellus, brehár hrdzavý – Limosa lapponica, brehár čiernochvostý – Limosa limosa, pobrežník hrdzavý – Calidris canutus, a kalužiak tmavý – Tringa erythropus sa schvália na siedmom zasadnutí zmluvných strán v mene Európskej únie.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Rozhodnutie Rady 2006/871/ES z 18. júla 2005 o uzavretí Dohody o ochrane africko-euroázijských druhov vodného sťahovavého vtáctva v mene Európskeho spoločenstva. Ú. v. EÚ L 345, 8.12.2006, s. 24.

                     (2)

                        Tri členské štáty nie sú zmluvnými stranami dohody: Rakúsko, Malta a Poľsko.

                     (3)

                        Ú. v. EÚ L 20, 26.1.2010, s. 7 –
                  http://eur-lex.europa.eu/LexUriServ/LexUriServ.do?uri=OJ:L:2010:020:0007:0025:SK:PDF
                  .

                     (4)

                  https://www.unep-aewa.org/en/document/adoption-amendments-aewa-annexes-3
                  .

                     (5)

                  http://data.consilium.europa.eu/doc/document/ST-10326-2018-INIT/en/pdf
                   (už však nefunguje).

                     (6)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (7)

                        Zmeny, ktoré by si nevyžadovali zmenu smernice o vtákoch, môže Komisia schváliť v súlade s rozhodnutím Rady 2006/871/ES z 18. júla 2005.

                     (8)

                        Ú. v. EÚ L 345, 8.12.2006, s. 24.


               EURÓPSKA KOMISIA
            V Bruseli5. 11. 2018
            COM(2018) 724 final
            2018/0374(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie v Spoločnej rade zriadenej v rámci Dohody o hospodárskom partnerstve medzi Európskou úniou a jej členskými štátmi na jednej strane a štátmi SADC-DHP na strane druhej, pokiaľ ide o prijatie rokovacieho poriadku Spoločnej rady a Výboru pre obchod a rozvoj

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia o pozícii, ktorá sa má zaujať v mene Únie v Spoločnej rade zriadenej Dohodou o hospodárskom partnerstve medzi Európskou úniou a jej členskými štátmi na jednej strane a štátmi Juhoafrického rozvojového spoločenstva („SADC“), ktoré sú zmluvnými stranami DHP, na strane druhej, v súvislosti s plánovaným prijatím rokovacieho poriadku Spoločnej rady a rokovacieho poriadku Výboru pre obchod a rozvoj.

               2.Kontext návrhu

               2.1.Dohoda o hospodárskom partnerstve medzi Európskou úniou a jej členskými štátmi na jednej strane a štátmi SADC-DHP na strane druhej

               Cieľom Dohody o hospodárskom partnerstve medzi Európskou úniou a jej členskými štátmi na jednej strane a štátmi SADC-DHP na strane druhej (ďalej len „dohoda“) je:

               a)prispieť k zníženiu a odstráneniu chudoby vybudovaním obchodného partnerstva v súlade s cieľom udržateľného rozvoja, miléniovými rozvojovými cieľmi a Dohodou z Cotonou;

               b)podporiť regionálnu integráciu, hospodársku spoluprácu a dobrú správu vecí verejných s cieľom vytvoriť a uplatňovať účinný, predvídateľný a transparentný regionálny regulačný rámec pre obchod a investície medzi zmluvnými stranami a medzi štátmi SADC-DHP;

               c)podporiť postupnú integráciu štátov SADC-DHP do svetového hospodárstva v súlade s ich politickými rozhodnutiami a prioritami rozvoja;

               d)zlepšiť kapacitu štátov SADC-DHP, pokiaľ ide o obchodnú politiku a otázky týkajúce sa obchodu;

               e)podporiť podmienky na zvýšenie investícií a iniciatív súkromného sektora a posilniť dodávateľské kapacity, konkurencieschopnosť a hospodársky rast v štátoch SADC-DHP a

               f)posilniť existujúce vzťahy medzi zmluvnými stranami na základe solidarity a vzájomného záujmu.

               Táto dohoda sa medzi Európskou úniou a jej členskými štátmi na jednej strane a Botswanou, Lesothom, Namíbiou, Svazijskom a Južnou Afrikou na strane druhej predbežne vykonáva od 10. októbra 2016 a medzi Európskou úniou a jej členskými štátmi na jednej strane a Mozambikom na strane druhej od 4. februára 2018.

               2.2.Spoločná rada

               V článku 100 dohody sa zriaďuje Spoločná rada a stanovuje sa, že Spoločná rada „dohliada nad vykonávaním tejto dohody a spravuje jej vykonávanie“.

               V článku 101 dohody sa stanovuje, že Spoločnú radu tvoria na jednej strane príslušní členovia Rady EÚ a príslušní členovia Európskej komisie alebo ich zástupcovia a na druhej strane príslušní ministri štátov SADC-DHP alebo ich zástupcovia. Jednou z úloh Spoločnej rady je vypracovanie vlastného rokovacieho poriadku, ako aj rokovacieho poriadku Výboru pre obchod a rozvoj.

               V článku 102 dohody sa stanovuje, že Spoločná rada prijíma rozhodnutia konsenzom a že tieto rozhodnutia sú pre zmluvné strany záväzné.

               2.3.Pripravovaný akt Spoločnej rady

               Spoločná rada má počas svojho prvého zasadnutia prijať rozhodnutie týkajúce sa rokovacieho poriadku Spoločnej rady a rokovacieho poriadku Výboru pre obchod a rozvoj (ďalej len „pripravovaný akt“).

               Účelom tohto pripravovaného aktu je stanoviť pravidlá organizácie a fungovania Spoločnej rady a Výboru pre obchod a rozvoj.

               3.Pozícia, ktorá sa má zaujať v mene Únie

               Týmto návrhom rozhodnutia Rady sa ustanovuje pozícia, ktorá sa má zaujať v mene Únie v Spoločnej rade zriadenej dohodou o hospodárskom partnerstve medzi EÚ a štátmi SADC, pokiaľ ide o rokovací poriadok Spoločnej rady a Výboru pre obchod a rozvoj.

               Zmluvné strany dohody rokovali o týchto rokovacích poriadkoch a dohodli sa, že v závislosti od rozhodovacích postupov EÚ by sa rokovacie poriadky mali prijať na prvom zasadnutí Spoločnej rady, ktoré je naplánované na prvý polrok 2019.

               Podstata rokovacích poriadkov uvedených v prílohe je veľmi podobná podstate rokovacích poriadkov iných dohôd o hospodárskom partnerstve alebo iných obchodných dohôd.

               Rokovacie poriadky sú nevyhnutné na dotvorenie inštitucionálneho rámca dohody, a teda na zabezpečenie jej bezproblémového vykonávania.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“
                  1
               .

               4.1.2.Uplatnenie na tento prípad

               Spoločná rada je orgán zriadený dohodou, konkrétne dohodou o hospodárskom partnerstve medzi EÚ a štátmi SADC-DHP.

               Akt, ktorý má Spoločná rada prijať, predstavuje akt s právnymi účinkami. Pripravovaný akt bude záväzný podľa medzinárodného práva v súlade s článkom 102 ods. 2 dohody.

               Pripravovaným aktom sa nedopĺňa ani nemení inštitucionálny rámec dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavný cieľ alebo hlavnú zložku, zatiaľ čo druhý cieľ alebo druhá zložka sú len vedľajšie, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo hlavná alebo prevažujúca zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týka spoločnej obchodnej politiky.

               Hmotnoprávnym základom navrhovaného rozhodnutia je preto článok 207 ZFEÚ.

               4.3.Záver

               Právnym základom navrhovaného rozhodnutia by mal byť článok 207 ZFEÚ v spojení s článkom 218 ods. 9 ZFEÚ.

               2018/0374 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie v Spoločnej rade zriadenej v rámci Dohody o hospodárskom partnerstve medzi Európskou úniou a jej členskými štátmi na jednej strane a štátmi SADC-DHP na strane druhej, pokiaľ ide o prijatie rokovacieho poriadku Spoločnej rady a Výboru pre obchod a rozvoj

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 v spojení s jej článkom 218 ods. 9,

               so zreteľom na návrh Európskej komisie,

               keďže:

               (1)Dohoda o hospodárskom partnerstve medzi Európskou úniou a jej členskými štátmi na jednej strane a štátmi Juhoafrického rozvojového spoločenstva („SADC“), ktoré sú zmluvnými stranami DHP, na strane druhej bola Európskou úniou a jej členskými štátmi podpísaná 10. júna 2016
                  2
                (ďalej len „dohoda“). Medzi Európskou úniou a jej členskými štátmi na jednej strane a Botswanou, Lesothom, Namíbiou, Svazijskom a Južnou Afrikou na strane druhej sa predbežne vykonáva od 10. októbra 2016 a medzi Európskou úniou a jej členskými štátmi na jednej strane a Mozambikom na strane druhej od 4. februára 2018.

               (2)Podľa článku 102 ods. 1 dohody môže Spoločná rada prijímať rozhodnutia v súvislosti so všetkými záležitosťami, na ktoré sa táto dohoda vzťahuje. Podľa článku 101 ods. 3 písm. h) a i) vypracúva Spoločná rada vlastný rokovací poriadok, ako aj rokovací poriadok Výboru pre obchod a rozvoj.

               (3)Spoločná rada má na svojom prvom zasadnutí prijať rozhodnutia o vlastnom rokovacom poriadku, ako aj o rokovacom poriadku Výboru pre obchod a rozvoj.

               (4)Je vhodné stanoviť pozíciu, ktorá sa má zaujať v mene Únie v Spoločnej rade, keďže pripravované rozhodnutie Spoločnej rady bude pre Úniu záväzné,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie na prvom zasadnutí Spoločnej rady, sa zakladá na návrhu rozhodnutia Spoločnej rady o rokovacom poriadku Spoločnej rady a rokovacom poriadku Výboru pre obchod a rozvoj, ktorý je pripojené k tomuto rozhodnutiu.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Rozsudok Súdneho dvora zo 7. októbra 2014 vo veci C-399/12, Nemecko/Rada, body 61 až 64, ECLI:EU:C:2014:2258.

                     (2)

                        Dohoda o hospodárskom partnerstve medzi Európskou úniou a jej členskými štátmi na jednej strane a štátmi SADC-DHP na strane druhej (Ú. v. EÚ L 250, 16.9.2016, s. 3).

    ---documentbreak---

               EURÓPSKA KOMISIA
            V Bruseli5. 11. 2018
            COM(2018) 724 final
            PRÍLOHA
            k
            návrhu rozhodnutia Rady
            o pozícii, ktorá sa má zaujať v mene Európskej únie v Spoločnej rade zriadenej v rámci Dohody o hospodárskom partnerstve medzi Európskou úniou a jej členskými štátmi na jednej strane a štátmi SADC-DHP na strane druhej, pokiaľ ide o prijatie rokovacieho poriadku Spoločnej rady a Výboru pre obchod a rozvoj

               PRÍLOHA

               ROZHODNUTIE č. 1 SPOLOČNEJ RADY
                  z
                  o prijatí rokovacieho poriadku Spoločnej rady a Výboru pre obchod a rozvoj

               SPOLOČNÁ RADA,

               so zreteľom na Dohodu o hospodárskom partnerstve medzi Európskou úniou a jej členskými štátmi na jednej strane a štátmi SADC-DHP na strane druhej (ďalej len „dohoda“), ktorá bola podpísaná 10. júna 2016 v Kasane, a najmä na jej články 100, 101 a 102,

               PRIJALA TOTO ROZHODNUTIE:

               1.Rokovací poriadok Spoločnej rady sa ustanovuje v znení, ktoré sa uvádza v prílohe I.

               2.Rokovací poriadok Výboru pre obchod a rozvoj sa ustanovuje v znení, ktoré sa uvádza v prílohe II.

               3.Toto rozhodnutie nadobúda účinnosť dňom jeho prijatia.

               V ........................ ...........................

                        Za Spoločnú radu

                        Minister obchodu

                        Zástupca EÚ

               PRÍLOHA I

               ROKOVACÍ PORIADOK SPOLOČNEJ RADY

               KAPITOLA I

               ORGANIZÁCIA

               Článok 1

               Zloženie a predsedníctvo

               1.Spoločná rada zriadená článkom 100 Dohody o hospodárskom partnerstve medzi Európskou úniou a jej členskými štátmi na jednej strane a štátmi SADC-DHP na strane druhej (ďalej len „dohoda“) plní svoje úlohy, ako sa stanovuje v článkoch 100 a 101 dohody.

               2.Odkaz na „zmluvné strany“ v tomto rokovacom poriadku zodpovedá vymedzeniu uvedenému v článku 104 dohody.

               3.Ako sa ustanovuje v článku 101 ods. 1 dohody, Spoločnú radu tvoria na jednej strane príslušní členovia Rady EÚ a príslušní členovia Európskej komisie alebo ich zástupcovia a na druhej strane príslušní ministri štátov SADC-DHP alebo ich zástupcovia.

               4.Spoločnej rade predsedá na ministerskej úrovni striedavo zástupca Rady Európskej únie a zástupca Európskej komisie v mene EÚ a zástupca štátov SADC-DHP. Prvému zasadnutiu Spoločnej rady predsedajú spoločne obe zmluvné strany.

               5.Mandát prvého predsedníckeho obdobia sa začína dňom prvého zasadnutia Spoločnej rady a končí sa 31. decembra toho istého roku.

               Článok 2

               Zasadnutia

               1.Ako sa ustanovuje v článku 102 ods. 4, Spoločná rada sa schádza v pravidelných intervaloch, ktoré nepresiahnu obdobie dvoch (2) rokov, ako aj na mimoriadnych zasadnutiach, kedykoľvek to okolnosti vyžadujú, ak sa tak zmluvné strany na tom dohodnú.

               2.Zasadnutia sa konajú striedavo v Bruseli alebo na území jedného zo štátov SADC-DHP, pokiaľ sa zmluvné strany nedohodnú inak.

               3.Pokiaľ sa zmluvné strany nedohodnú inak, zasadnutia Spoločnej rady zvoláva predsedajúca zmluvná strana po konzultácii s druhou zmluvnou stranou.

               4.Zmluvné strany sa môžu dohodnúť, že zasadnutia Spoločnej rady sa uskutočnia prostredníctvom elektronických prostriedkov.

               Článok 3

               Pozorovatelia

               Spoločná rada sa môže ad hoc rozhodnúť, že prizve pozorovateľov, a môže určiť, ktoré body programu im sprístupní.

               Článok 4

               Sekretariát

               1.Zmluvná strana, ktorá je hostiteľom zasadnutia Spoločnej rady, vykonáva úlohu sekretariátu.

               2.Ak sa zasadnutie koná prostredníctvom elektronických prostriedkov, úlohu sekretariátu vykonáva predsedajúca zmluvná strana.

               KAPITOLA II

               FUNGOVANIE

               Článok 5

               Dokumenty

               Ak sa rokovania Spoločnej rady zakladajú na písomných podkladových dokumentoch, sekretariát Spoločnej rady tieto dokumenty očísluje a rozošle ako dokumenty Spoločnej rady.

               Článok 6

               Oznamovanie a programy zasadnutí

               1.Sekretariát informuje zmluvné strany o zvolaní zasadnutia a vyžiada si podnety do programu najneskôr tridsať (30) dní pred zasadnutím. V prípade naliehavej záležitosti a/alebo nepredvídaných okolností, ktoré je potrebné posúdiť, možno zasadnutie zvolať v krátkom čase.

               2.Predbežný program každého zasadnutia vypracúva sekretariát Spoločnej rady. Sekretariát ho zašle predsedovi a členom Spoločnej rady najneskôr štrnásť (14) dní pred začiatkom zasadnutia.

               3.Predbežný program obsahuje body, ktorých zaradenie do programu si od sekretariátu Spoločnej rady vyžiadala niektorá zo zmluvných strán.

               4.Spoločná rada schvaľuje program na začiatku každého zasadnutia. Do programu možno zaradiť aj body, ktoré nie sú uvedené v predbežnom programe, ak s tým zmluvné strany súhlasia.

               5.Predseda Spoločnej rady môže so súhlasom všetkých zmluvných strán prizvať na zasadnutia odborníkov, aby poskytli informácie o konkrétnych témach.

               Článok 7

               Správa zo zasadnutia

               Pokiaľ sa zmluvné strany nedohodnú inak, sekretariát Spoločnej rady vypracuje z každého zasadnutia správu, ktorá sa schváli na konci každého zasadnutia.

               Článok 8

               Rozhodnutia a odporúčania

               1.Ako sa ustanovuje v článku 102 dohody, Spoločná rada prijíma v prípadoch stanovených v dohode rozhodnutia alebo odporúčania konsenzom.

               2.V prípadoch, keď má Spoločná rada podľa dohody právomoc prijímať rozhodnutia alebo odporúčania, takéto akty sa v správach zo zasadnutí nazývajú „rozhodnutie“ alebo „odporúčanie“. Sekretariát Spoločnej rady pridelí každému prijatému rozhodnutiu alebo odporúčaniu poradové číslo a uvedie dátum prijatia a opis predmetu daného aktu. V každom rozhodnutí alebo odporúčaní sa stanoví dátum nadobudnutia jeho účinnosti.

               3.V prípade, ak niektorý zo štátov SADC-DHP nie je prítomný, rozhodnutia a/alebo odporúčania zo zasadnutia tomuto členovi, ktorý sa na zasadnutí nemohol zúčastniť, oznámi sekretariát. Tento štát SADC-DHP poskytne do desiatich (10) kalendárnych dní od odoslania rozhodnutí a/alebo odporúčaní písomnú odpoveď, v ktorej uvedie tie rozhodnutia a/alebo odporúčania, s ktorými nesúhlasí, ako aj dôvody svojho nesúhlasu. Ak sa písomná odpoveď do desiatich (10) kalendárnych dní nedoručí, tieto rozhodnutia a/alebo odporúčania sa považujú za prijaté. V prípade, že štát SADC-DHP, ktorý sa na zasadnutí nezúčastnil, nesúhlasí s rozhodnutiami a/alebo odporúčaniami, uplatňuje sa postup uvedený v odseku 4.

               4.V období medzi zasadnutiami môže Spoločná rada prijať rozhodnutia alebo odporúčania písomným postupom alebo elektronickými prostriedkami, ak s tým obe zmluvné strany súhlasia. Písomný postup spočíva vo výmene nót medzi zástupcami zmluvných strán.

               5.Rozhodnutia a odporúčania prijaté Spoločnou radou sa autentifikujú prostredníctvom autentického vyhotovenia, ktoré podpíše zástupca Európskej únie a zástupca štátov SADC-DHP.

               Článok 9

               Prístup verejnosti

               1.Pokiaľ sa nerozhodne inak, zasadnutia Spoločnej rady sú neverejné.

               2.Zmluvné strany môžu rozhodnúť, že rozhodnutia a odporúčania Spoločnej rady zverejnia.

               KAPITOLA III

               ZÁVEREČNÉ USTANOVENIA

               Článok 10

               Výdavky

               1.Každá zmluvná strana uhradí všetky výdavky, ktoré jej vznikli v dôsledku účasti na zasadnutiach Spoločnej rady, a to tak výdavky na personál, cestovné výdavky a diéty, ako aj poštovné a telekomunikačné výdavky.

               2.Výdavky, ktoré súvisia s organizáciou zasadnutí, zabezpečením tlmočníckych služieb a rozmnožením dokumentov, znáša zmluvná strana, ktorá je hostiteľom zasadnutia.

               Článok 11

               Výbor pre obchod a rozvoj

               Ako sa ustanovuje v článku 103 ods. 5 dohody, Výbor pre obchod a rozvoj podáva správy Spoločnej rade.

               Článok 12

               Zmena rokovacieho poriadku

               Tento rokovací poriadok možno meniť písomne rozhodnutím Spoločnej rady v súlade s článkom 8.

               PRÍLOHA II

               ROKOVACÍ PORIADOK VÝBORU PRE OBCHOD A ROZVOJ

               KAPITOLA I

               ORGANIZÁCIA

               Článok 1

               Zloženie a predsedníctvo

               1.Výbor pre obchod a rozvoj zriadený v súlade s článkom 103 Dohody o hospodárskom partnerstve medzi Európskou úniou a jej členskými štátmi na jednej strane a štátmi SADC-DHP na strane druhej (ďalej len „dohoda“) plní svoje úlohy, ako sa stanovuje v článku 103 dohody.

               2.Odkaz na „zmluvné strany“ v tomto rokovacom poriadku zodpovedá vymedzeniu uvedenému v článku 104 dohody.

               3.Ako sa ustanovuje v článku 103 ods. 1 dohody, Výbor pre obchod a rozvoj je zložený zo zástupcov zmluvných strán, obvykle na úrovni vyšších úradníkov.

               4.Ako sa ustanovuje v článku 103 ods. 2 dohody, Výboru pre obchod a rozvoj predsedá striedavo vyšší úradník Európskej komisie a vyšší úradník štátov SADC-DHP. Prvému zasadnutiu Výboru pre obchod a rozvoj predsedá spoločne vyšší úradník Európskej komisie a vyšší úradník štátov SADC-DHP.

               5.Mandát prvého predsedníckeho obdobia sa začína dňom prvého zasadnutia Výboru pre obchod a rozvoj a končí sa 31. decembra toho istého roku.

               Článok 2

               Zasadnutia

               1.Výbor pre obchod a rozvoj sa schádza aspoň raz za rok alebo na žiadosť ktorejkoľvek zmluvnej strany. Zasadnutia sa konajú striedavo v Bruseli alebo na území jedného zo štátov SADC-DHP, pokiaľ sa zmluvné strany nedohodnú inak.

               2.Pokiaľ sa zmluvné strany nedohodnú inak, zasadnutia Výboru pre obchod a rozvoj zvoláva predsedajúca zmluvná strana po konzultácii s druhou zmluvnou stranou.

               3.Zmluvné strany sa môžu dohodnúť, že zasadnutia Výboru pre obchod a rozvoj sa uskutočnia prostredníctvom elektronických prostriedkov.

               Článok 3

               Pozorovatelia

               Výbor pre obchod a rozvoj sa môže ad hoc rozhodnúť, že prizve pozorovateľov, a môže určiť, ktoré body programu im sprístupní.

               Článok 4

               Sekretariát

               1.Zmluvná strana, ktorá je hostiteľom zasadnutia Výboru pre obchod a rozvoj, vykonáva úlohu sekretariátu.

               2.Ak sa zasadnutie koná prostredníctvom elektronických prostriedkov, úlohu sekretariátu vykonáva predsedajúca zmluvná strana.

               KAPITOLA II

               FUNGOVANIE

               Článok 5

               Dokumenty

               Ak sa rokovania Výboru pre obchod a rozvoj zakladajú na písomných podkladových dokumentoch, sekretariát Výboru pre obchod a rozvoj tieto dokumenty očísluje a rozošle ako dokumenty Výboru pre obchod a rozvoj.

               Článok 6

               Oznamovanie a programy zasadnutí

               1.Sekretariát informuje zmluvné strany o zvolaní zasadnutia a vyžiada si podnety do programu najneskôr 30 dní pred zasadnutím. V prípade naliehavej záležitosti a/alebo nepredvídaných okolností, ktoré je potrebné posúdiť, možno zasadnutie zvolať v krátkom čase.

               2.Predbežný program každého zasadnutia vypracúva sekretariát Výboru pre obchod a rozvoj. Sekretariát ho zašle predsedovi a členom Výboru pre obchod a rozvoj najneskôr 14 dní pred začiatkom zasadnutia.

               3.Predbežný program obsahuje body, ktorých zaradenie do programu si od sekretariátu Výboru pre obchod a rozvoj vyžiadala niektorá zo zmluvných strán.

               4.Výbor pre obchod a rozvoj schvaľuje program na začiatku každého zasadnutia. Do programu možno zaradiť aj body, ktoré nie sú uvedené v predbežnom programe, ak s tým zmluvné strany súhlasia.

               5.Predseda Výboru pre obchod a rozvoj môže so súhlasom všetkých zmluvných strán prizvať na zasadnutia odborníkov, aby poskytli informácie o konkrétnych témach.

               Článok 7

               Správa zo zasadnutia

               Pokiaľ sa zmluvné strany nedohodnú inak, sekretariát Výboru pre obchod a rozvoj vypracuje z každého zasadnutia správu, ktorá sa schváli na konci každého zasadnutia.

               Článok 8

               Rozhodnutia a odporúčania

               1.Ako sa ustanovuje v článku 103 ods. 6 dohody, Výbor pre obchod a rozvoj prijíma v prípadoch stanovených v dohode alebo v prípadoch, v ktorých naň Spoločná rada preniesla takúto právomoc, rozhodnutia alebo odporúčania konsenzom.

               2.V prípadoch, keď má Výbor pre obchod a rozvoj podľa dohody právomoc prijímať rozhodnutia alebo odporúčania, alebo v prípadoch, keď naň Spoločná rada takúto právomoc preniesla, takéto akty sa v správach zo zasadnutí nazývajú „rozhodnutie“ alebo „odporúčanie“. Sekretariát Výboru pre obchod a rozvoj pridelí každému prijatému rozhodnutiu alebo odporúčaniu poradové číslo a uvedie dátum prijatia a opis predmetu daného aktu. V každom rozhodnutí alebo odporúčaní sa stanoví dátum nadobudnutia jeho účinnosti.

               3.V prípade, ak niektorý zo štátov SADC-DHP nie je prítomný, rozhodnutia a/alebo odporúčania zo zasadnutia tomuto členovi, ktorý sa na zasadnutí nemohol zúčastniť, oznámi sekretariát. Tento štát SADC-DHP poskytne do 10 kalendárnych dní od odoslania rozhodnutí a/alebo odporúčaní písomnú odpoveď, v ktorej uvedie tie rozhodnutia a/alebo odporúčania, s ktorými nesúhlasí, ako aj dôvody svojho nesúhlasu. Ak sa písomná odpoveď do 10 kalendárnych dní nedoručí, tieto rozhodnutia a/alebo odporúčania sa považujú za prijaté. V prípade, že štát SADC-DHP, ktorý sa na zasadnutí nezúčastnil, nesúhlasí s rozhodnutiami a/alebo odporúčaniami, uplatňuje sa postup uvedený v odseku 4.

               4.V období medzi zasadnutiami môže Výbor pre obchod a rozvoj prijať rozhodnutia alebo odporúčania písomným postupom alebo elektronickými prostriedkami, ak s tým obe zmluvné strany súhlasia. Písomný postup spočíva vo výmene nót medzi zástupcami zmluvných strán.

               5.Rozhodnutia a odporúčania prijaté Výborom pre obchod a rozvoj sa autentifikujú prostredníctvom autentického vyhotovenia, ktoré podpíše zástupca Európskej únie a zástupca štátov SADC-DHP.

               Článok 9

               Prístup verejnosti

               1.Pokiaľ sa nerozhodne inak, zasadnutia Výboru pre obchod a rozvoj sú neverejné.

               2.Zmluvné strany môžu rozhodnúť, že rozhodnutia a odporúčania Výboru pre obchod a rozvoj zverejnia.

               KAPITOLA III

               ZÁVEREČNÉ USTANOVENIA

               Článok 10

               Výdavky

               1.Každá zmluvná strana uhradí všetky výdavky, ktoré jej vznikli v dôsledku účasti na zasadnutiach Výboru pre obchod a rozvoj, a to tak výdavky na personál, cestovné výdavky a diéty, ako aj poštovné a telekomunikačné výdavky.

               2.Výdavky, ktoré súvisia s organizáciou zasadnutí, zabezpečením tlmočníckych služieb a rozmnožením dokumentov, znáša zmluvná strana, ktorá je hostiteľom zasadnutia.

               Článok 11

               Osobitné výbory a iné subjekty

               1.Osobitný výbor pre colné otázky a uľahčenie obchodu zriadený podľa článku 50 dohody, poľnohospodárske partnerstvo založené podľa článku 68 dohody a Osobitný výbor pre zemepisné označenia a obchod s vínom a liehovinami zriadený podľa článku 13 protokolu 3 k dohode podávajú správy Výboru pre obchod a rozvoj.

               2.Ako sa ustanovuje v článku 50 ods. 2 písm. f) dohody a v článku 13 ods. 5 protokolu 3 k dohode, Osobitný výbor pre colné otázky a uľahčenie obchodu a Osobitný výbor pre zemepisné označenia a obchod s vínom a liehovinami stanovujú svoj vlastný rokovací poriadok.

               3.Ako sa ustanovuje v článku 68 ods. 3 dohody, prevádzkové pravidlá poľnohospodárskeho partnerstva sa stanovia spoločnou dohodou zmluvných strán konajúcich v rámci Výboru pre obchod a rozvoj.

               4.Ako sa ustanovuje v článku 103 ods. 3 dohody, Výbor pre obchod a rozvoj môže zriadiť akékoľvek osobitné technické skupiny pre riešenie osobitných záležitostí, ktoré spadajú do ich právomoci.

               5.Výbor pre obchod a rozvoj vypracuje rokovací poriadok osobitných technických skupín. Výbor pre obchod a rozvoj môže rozhodnúť o zrušení osobitných technických skupín a stanoviť alebo zmeniť ich mandát.

               6.Osobitné technické skupiny podávajú Výboru pre obchod a rozvoj správy po každom zasadnutí.

               Článok 12

               Zmena rokovacieho poriadku

               Tento rokovací poriadok možno meniť písomne rozhodnutím Výboru pre obchod a rozvoj v súlade s článkom 8.


               EURÓPSKA KOMISIA
            V Bruseli5. 11. 2018
            COM(2018) 729 final
            2018/0377(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie v Spoločnej rade zriadenej v rámci Dohody o hospodárskom partnerstve medzi Európskou úniou a jej členskými štátmi na jednej strane a štátmi SADC-DHP na strane druhej, pokiaľ ide o prijatie rokovacieho poriadku v oblasti predchádzania sporom a ich urovnávania a kódexu správania pre rozhodcov a mediátorov

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia o pozícii, ktorá sa má zaujať v mene Únie v Spoločnej rade zriadenej Dohodou o hospodárskom partnerstve medzi Európskou úniou a jej členskými štátmi na jednej strane a štátmi Juhoafrického rozvojového spoločenstva („SADC“), ktoré sú zmluvnými stranami DHP, na strane druhej, v súvislosti s plánovaným prijatím rokovacieho poriadku v oblasti predchádzania sporom a ich urovnávania a kódexu správania pre rozhodcov a mediátorov.

               2.Kontext návrhu

               2.1.Dohoda o hospodárskom partnerstve medzi Európskou úniou a jej členskými štátmi na jednej strane a štátmi SADC-DHP na strane druhej

               Cieľom Dohody o hospodárskom partnerstve medzi Európskou úniou a jej členskými štátmi na jednej strane a štátmi SADC-DHP na strane druhej (ďalej len „dohoda“) je

               a)prispieť k zníženiu a odstráneniu chudoby vybudovaním obchodného partnerstva v súlade s cieľom udržateľného rozvoja, miléniovými rozvojovými cieľmi a Dohodou z Cotonou;

               b)podporiť regionálnu integráciu, hospodársku spoluprácu a dobrú správu vecí verejných s cieľom vytvoriť a uplatňovať účinný, predvídateľný a transparentný regionálny regulačný rámec pre obchod a investície medzi zmluvnými stranami a medzi štátmi SADC-DHP;

               c)podporiť postupnú integráciu štátov SADC-DHP do svetového hospodárstva v súlade s ich politickými rozhodnutiami a prioritami rozvoja;

               d)zlepšiť kapacitu štátov SADC-DHP, pokiaľ ide o obchodnú politiku a otázky týkajúce sa obchodu;

               e)podporiť podmienky na zvýšenie investícií a iniciatív súkromného sektora a posilniť dodávateľské kapacity, konkurencieschopnosť a hospodársky rast v štátoch SADC-DHP a

               f)posilniť jestvujúce vzťahy medzi zmluvnými stranami na základe solidarity a vzájomného záujmu.

               Táto dohoda sa medzi Európskou úniou a jej členskými štátmi na jednej strane a Botswanou, Lesothom, Namíbiou, Svazijskom a Južnou Afrikou na strane druhej predbežne vykonáva od 10. októbra 2016 a medzi Európskou úniou a jej členskými štátmi na jednej strane a Mozambikom na strane druhej od 4. februára 2018.

               2.2.Spoločná rada

               V článku 100 dohody sa zriaďuje Spoločná rada a stanovuje sa, že Spoločná rada „dohliada nad vykonávaním tejto dohody a spravuje jej vykonávanie“.

               V článku 101 dohody sa stanovuje, že Spoločnú radu tvoria na jednej strane príslušní členovia Rady EÚ a príslušní členovia Európskej komisie alebo ich zástupcovia a na druhej strane príslušní ministri štátov SADC-DHP alebo ich zástupcovia.

               V článku 89 ods. 1 sa stanovuje, že Spoločná rada prijme rokovací poriadok a kódex správania podľa časti III dohody vzťahujúcej sa na predchádzanie sporom a ich urovnávanie.

               V článku 102 dohody sa stanovuje, že Spoločná rada prijíma rozhodnutia konsenzom a že tieto rozhodnutia sú pre zmluvné strany záväzné.

               2.3.Pripravovaný akt Spoločnej rady

               Spoločná rada má počas svojho prvého zasadnutia prijať rozhodnutia týkajúce sa prijatia rokovacieho poriadku v oblasti predchádzania sporom a ich urovnávania a kódexu správania pre rozhodcov a mediátorov (ďalej len „pripravovaný akt“).

               Účelom tohto pripravovaného aktu je vytvoriť operačný rámec pre ustanovenia časti III dohody o predchádzaní sporom a ich urovnávaní.

               3.Pozícia, ktorá sa má zaujať v mene Únie

               Týmto návrhom rozhodnutia Rady sa ustanovuje pozícia, ktorá sa má zaujať v mene Únie v Spoločnej rade zriadenej dohodou o hospodárskom partnerstve medzi EÚ a štátmi SADC v súvislosti s prijatím rokovacieho poriadku v oblasti predchádzania sporom a ich urovnávania a kódexu správania pre rozhodcov a mediátorov.

               Zmluvné strany dohody sa dohodli na týchto návrhoch rozhodnutí, ktoré by sa v závislosti od rozhodovacích postupov EÚ mali prijať na prvom zasadnutí Spoločnej rady naplánovanom na prvý polrok 2019.

               Podstata rokovacieho poriadku a kódexu správania, ktoré sa uvádzajú v prílohe, je veľmi podobná tým, ktoré sú súčasťou iných dohôd o hospodárskom partnerstve alebo iných obchodných dohôd.

               Tieto rozhodnutia sú nevyhnutné na to, aby sa mohli uplatňovať ustanovenia časti III dohody o predchádzaní sporom a ich urovnávaní, a teda aby sa mohla dohoda bezproblémovo vykonávať.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“
                  1
               .

               4.1.2.Uplatnenie na tento prípad

               Spoločná rada je orgán, ktorý sa zriadil dohodou, konkrétne Dohodou o hospodárskom partnerstve medzi Európskou úniou a jej členskými štátmi na jednej strane a štátmi SADC-DHP na strane druhej.

               Akt, ktorý má Spoločná rada prijať, predstavuje akt s právnymi účinkami. Pripravovaný akt bude záväzný podľa medzinárodného práva v súlade s článkom 102 dohody.

               Pripravovaným aktom sa nedopĺňa ani nemení inštitucionálny rámec dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavný cieľ alebo hlavnú zložku, zatiaľ čo druhý cieľ alebo druhá zložka sú len vedľajšie, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo hlavná alebo prevažujúca zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týka spoločnej obchodnej politiky.

               Hmotnoprávnym základom navrhovaného rozhodnutia je preto článok 207 ZFEÚ.

               4.3.Záver

               Právnym základom navrhovaného rozhodnutia by mal byť článok 207 ZFEÚ v spojení s článkom 218 ods. 9 ZFEÚ.

               2018/0377 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie v Spoločnej rade zriadenej v rámci Dohody o hospodárskom partnerstve medzi Európskou úniou a jej členskými štátmi na jednej strane a štátmi SADC-DHP na strane druhej, pokiaľ ide o prijatie rokovacieho poriadku v oblasti predchádzania sporom a ich urovnávania a kódexu správania pre rozhodcov a mediátorov

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 v spojení s jej článkom 218 ods. 9,

               so zreteľom na návrh Európskej komisie,

               keďže:

               (1)Dohoda o hospodárskom partnerstve medzi Európskou úniou a jej členskými štátmi na jednej strane a štátmi Juhoafrického rozvojového spoločenstva („SADC“), ktoré sú zmluvnými stranami DHP, na strane druhej bola podpísaná Európskou úniou a jej členskými štátmi 10. júna 2016 (ďalej len „dohoda“). Medzi Európskou úniou a jej členskými štátmi na jednej strane a Botswanou, Lesothom, Namíbiou, Svazijskom a Južnou Afrikou na druhej strane sa predbežne vykonáva od 10. októbra 2016 a medzi Európskou úniou a jej členskými štátmi na jednej strane a Mozambikom na strane druhej od 4. februára 2018.

               (2)Podľa článku 102 ods. 1 dohody môže Spoločná rada prijímať rozhodnutia v súvislosti so všetkými záležitosťami, na ktoré sa táto dohoda vzťahuje. V článku 89 ods. 1 sa stanovuje, že Spoločná rada prijme rokovací poriadok a kódex správania podľa časti III dohody vzťahujúcej sa na predchádzanie sporom a ich urovnávanie.

               (3)Spoločná rada má na svojom prvom zasadnutí prijať rozhodnutia týkajúce sa rokovacieho poriadku v oblasti predchádzania sporom a ich urovnávania a kódexu správania pre rozhodcov a mediátorov.

               (4)Je vhodné stanoviť pozíciu, ktorá sa má zaujať v mene Únie v Spoločnej rade, keďže pripravované rozhodnutie bude pre Úniu záväzné.

               (5)Prijatie rokovacieho poriadku a kódexu správania je ustanovené v dohode, v jej časti III,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie na prvom zasadnutí Spoločnej rady, sa zakladá na návrhu rozhodnutia Spoločnej rady, pokiaľ ide o rokovací poriadok v oblasti predchádzania sporom a ich urovnávania a kódex správania pre rozhodcov a mediátorov, ktorý je pripojený k tomuto rozhodnutiu.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Rozsudok Súdneho dvora zo 7. októbra 2014 vo veci C-399/12, Nemecko/Rada, body 61 až 64, ECLI:EU:C:2014:2258.

    ---documentbreak---

               EURÓPSKA KOMISIA
            V Bruseli5. 11. 2018
            COM(2018) 729 final
            PRÍLOHA
            k
            návrhu rozhodnutia Rady
            o pozícii, ktorá sa má zaujať v mene Európskej únie v Spoločnej rade zriadenej v rámci Dohody o hospodárskom partnerstve medzi Európskou úniou a jej členskými štátmi na jednej strane a štátmi SADC-DHP na strane druhej, pokiaľ ide o prijatie rokovacieho poriadku v oblasti predchádzania sporom a ich urovnávania a kódexu správania pre rozhodcov a mediátorov

               PRÍLOHA

               ROZHODNUTIE č. 2 SPOLOČNEJ RADY

               z ...

               o prijatí rokovacieho poriadku v oblasti predchádzania sporom a ich urovnávania a kódexu správania pre rozhodcov a mediátorov

               SPOLOČNÁ RADA,

               so zreteľom na Dohodu o hospodárskom partnerstve medzi Európskou úniou a jej členskými štátmi na jednej strane a štátmi Juhoafrického rozvojového spoločenstva (ďalej len „SADC“), ktoré sú zmluvnými stranami DHP, na strane druhej (ďalej len „dohoda“), ktorá bola podpísaná 10. júna 2016 v Kasane, a najmä na jej článok 89 ods. 1 a články 100, 101 a 102,

               PRIJALA TOTO ROZHODNUTIE:

               1.Rokovací poriadok v oblasti predchádzania sporom a ich urovnávania sa ustanovuje v znení, ktoré sa uvádza v prílohe I.

               2.Kódex správania pre rozhodcov a mediátorov sa ustanovuje v znení, ktoré sa uvádza v prílohe II.

               3.Toto rozhodnutie nadobúda účinnosť dňom jeho prijatia.

               V ... ...

                        Za Spoločnú radu

                        Minister obchodu

                        Zástupca EÚ

               PRÍLOHA I

               ROKOVACÍ PORIADOK V OBLASTI PREDCHÁDZANIA SPOROM A ICH UROVNÁVANIA

               Článok I

               Vymedzenie pojmov

               1.V ČASTI III (Predchádzanie sporom a ich urovnávanie) dohody a podľa tohto rokovacieho poriadku:

               a)„administratívni zamestnanci“ v súvislosti s rozhodcom sú iné fyzické osoby než asistenti, ktorých tento rozhodca riadi a kontroluje;

               b)„poradca“ je fyzická osoba, ktorú si strana vybrala, aby jej radila alebo pomáhala pri rozhodcovských konaniach;

               c)„dohoda“ je Dohoda o hospodárskom partnerstve medzi Európskou úniou a štátmi SADC-DHP podpísaná 10. júna 2016;

               d)„rozhodca“ je člen rozhodcovského tribunálu;

               e)„rozhodcovský tribunál“ je tribunál zriadený podľa článku 80 (Zriadenie rozhodcovského tribunálu) dohody;

               f)„asistent“ je fyzická osoba, ktorá za podmienok menovania a pod vedením a kontrolou rozhodcu vyhľadáva informácie a podklady alebo pomáha tomuto rozhodcovi;

               g)„sťažujúca sa zmluvná strana“ je ktorákoľvek zmluvná strana, ktorá žiada zriadenie rozhodcovského tribunálu podľa článku 80 (Zriadenie rozhodcovského tribunálu) dohody;

               h)„deň“ je kalendárny deň;

               i)„strana“ je strana sporu;

               j)„zmluvná strana, voči ktorej sťažnosť smerovala“ je zmluvná strana, ktorá údajne porušuje ustanovenia uvedené v článku 76 (Rozsah pôsobnosti) dohody a

               k)„zástupca strany“ je zamestnanec alebo ľubovoľná fyzická osoba vymenovaná ústredným orgánom štátnej správy alebo vládnou agentúrou, alebo akýmkoľvek iným verejnoprávnym subjektom strany, ktorá túto stranu zastupuje v prípade sporu podľa tejto dohody.

               Článok II

               Oznámenia

               1.Akákoľvek žiadosť, oznam, písomné podanie alebo iný dokument:

               a)rozhodcovského tribunálu sa zasielajú obom stranám v rovnakom čase;

               b)jednej strany, ktoré sú adresované rozhodcovskému tribunálu, sa skopírujú a zašlú druhej strane v rovnakom čase a

               c)jednej strany, ktoré sú adresované druhej strane, sa prípadne skopírujú a zašlú rozhodcovskému tribunálu v rovnakom čase.

               2.Akékoľvek oznámenie uvedené v odseku 1 tohto článku sa vykoná prostredníctvom e-mailu alebo prípadne akýmikoľvek inými telekomunikačnými prostriedkami, ktoré poskytujú záznam o jeho odoslaní. Oznámenie sa pokladá za doručené v deň, keď bolo odoslané, ak sa nepreukáže niečo iné.

               3.Všetky oznámenia sa zasielajú na adresu Generálneho riaditeľstva Európskej komisie pre obchod Európskej únie a koordinátorovi štátov SADC-DHP, ako sa ustanovuje v článku 105 dohody.

               4.Drobné chyby administratívnej povahy v žiadosti, ozname, písomnom podaní alebo inom dokumente týkajúcom sa rozhodcovského konania možno opraviť doručením nového dokumentu, v ktorom sa zmeny jasne vyznačia.

               5.Ak posledný deň na doručenie dokumentu pripadá na deň pracovného voľna v Európskej komisii alebo štátny sviatok v príslušnom štáte alebo štátoch SADC-DHP, dokument sa považuje za doručený v nasledujúci pracovný deň.

               6.V závislosti od povahy sporu sa kópie všetkých žiadostí a oznámení adresovaných Výboru pre obchod a rozvoj EÚ-SADC zasielajú aj ostatným príslušným podvýborom zriadeným na základe dohody.

               Článok III

               Menovanie rozhodcov

               1.Ak sa podľa článku 80 dohody rozhodca vyberá losovaním, predseda Výboru pre obchod a rozvoj bezodkladne informuje strany o dátume, čase a mieste losovania.

               2.Strany môžu byť prítomné na losovaní, ktoré sa vykoná za účasti prítomnej strany alebo strán.

               3.Predseda Výboru pre obchod a rozvoj písomne oznámi každej fyzickej osobe, ktorá bola vybratá do funkcie rozhodcu, jej vymenovanie do tejto funkcie. Každá fyzická osoba obom stranám potvrdí svoju disponibilitu do piatich (5) dní odo dňa, keď bola informovaná o svojom vymenovaní.

               4.Ak v čase predloženia žiadosti podľa článku 80 ods. 3 dohody nebudú existovať žiadne zoznamy uvedené v článku 94 dohody alebo tieto zoznamy nebudú obsahovať dostatok mien, rozhodcovia sa vyžrebujú spomedzi fyzických osôb, ktoré boli formálne navrhnuté jednou alebo oboma stranami.

               Článok IV

               Organizačné stretnutie

               1.Pokiaľ sa strany nedohodnú inak, schádzajú sa pred rozhodcovským tribunálom do desiatich (10) dní po jeho zriadení, aby rozhodli o tých záležitostiach, ktoré tieto strany alebo arbitrážny tribunál považujú za vhodné, vrátane:

               a)odmien a výdavkov, ktoré sa majú zaplatiť rozhodcom a ktoré budú v súlade s normami Svetovej obchodnej organizácie;

               b)odmien, ktoré sa majú vyplatiť asistentom a ktorých celková hodnota nesmie presiahnuť 50 % odmeny rozhodcu alebo

               c)harmonogramu konania.

               2.Rozhodcovia a zástupcovia strán sa môžu na tomto stretnutí zúčastniť aj prostredníctvom telefónu alebo videokonferencie.

               Článok V

               Mandát

               1.Ak sa strany do siedmich (7) dní odo dňa zriadenia rozhodcovského tribunálu nedohodnú inak, rozhodcovský tribunál má tento mandát:

               a)preskúmať záležitosť uvedenú v žiadosti o zriadenie rozhodcovského tribunálu na základe príslušných ustanovení dohody, ktoré citovali strany;

               b)zistiť, či je sporné opatrenie v súlade s ustanoveniami dohody uvedenými v článku 76 dohody a

               c)predložiť správu v súlade s článkami 81 a 82 dohody.

               2.Ak sa strany dohodnú na inom mandáte, oznámia ho rozhodcovskému tribunálu v lehote stanovenej v odseku 1 tohto článku.

               Článok VI

               Písomné podania

               Sťažujúca sa zmluvná strana doručí svoje písomné podanie najneskôr do dvadsiatich (20) dní odo dňa zriadenia rozhodcovského tribunálu. Zmluvná strana, voči ktorej sťažnosť smerovala, doručí svoje písomné podanie najneskôr do dvadsiatich (20) dní od dátumu doručenia písomného podania sťažujúcej sa zmluvnej strany.

               Článok VII

               Fungovanie rozhodcovského tribunálu

               1.Všetkým zasadnutiam rozhodcovského tribunálu predsedá jeho predseda. Rozhodcovský súd môže na predsedu delegovať právomoc prijímať správne a procesné rozhodnutia.

               2.Ak nie je v ČASTI III dohody alebo v tomto rokovacom poriadku stanovené inak, môže rozhodcovský tribunál vykonávať svoje činnosti akýmikoľvek prostriedkami vrátane telefónu, faxového prenosu alebo počítačového spojenia.

               3.Na rokovaní rozhodcovského tribunálu sa môžu zúčastniť len rozhodcovia, ale rozhodcovský tribunál môže povoliť vlastným asistentom, aby boli na týchto rokovaniach prítomní.

               4.Za vypracovanie akéhokoľvek rozhodnutia alebo správy je zodpovedný výlučne rozhodcovský tribunál a táto zodpovednosť sa nesmie delegovať.

               5.Ak sa vyskytne procesná otázka, na ktorú sa ČASŤ III dohody a jej prílohy nevzťahujú, rozhodcovský tribunál môže po konzultácii so stranami prijať vhodný postup, ktorý je zlučiteľný s týmito ustanoveniami.

               6.Keď rozhodcovský tribunál usúdi, že je potrebné zmeniť niektoré iné lehoty týkajúce sa konania, než sú lehoty stanovené v ČASTI III dohody, alebo vykonať nejakú inú procesnú alebo administratívnu úpravu, konzultuje so stranami a písomne ich informuje o dôvodoch tejto zmeny alebo úpravy, pričom uvedie lehoty alebo úpravu, ktoré sú potrebné.

               Článok VIII

               Nahradenie

               1.Ak rozhodca nie je schopný zúčastniť sa na konaní, odstúpi alebo musí byť vymenený, náhrada sa vyberie v súlade s článkom 80 ods. 3 dohody.

               2.Ak sa strana domnieva, že rozhodca nespĺňa požiadavky stanovené v prílohe II (Kódex správania pre rozhodcov a mediátorov) a že z tohto dôvodu by mal byť vymenený, táto strana to oznámi druhej strane do pätnástich (15) dní odo dňa, keď získala dostatočné dôkazy o údajnom neplnení požiadaviek prílohy II (Kódex správania pre rozhodcov a mediátorov).

               3.Strany medzi sebou konzultujú do pätnástich (15) dní odo dňa doručenia oznámenia druhej strane.

               4.Strany informujú rozhodcu o jeho údajnom neplnení požiadaviek a môžu ho požiadať, aby podnikol kroky na zmiernenie tohto neplnenia. Takisto môžu, ak sa tak dohodnú, zbaviť daného rozhodcu funkcie a vybrať nového rozhodcu v súlade s článkom 80 dohody.

               5.Ak sa strany nedokážu dohodnúť na potrebe vymeniť iného rozhodcu, než je predseda rozhodcovského tribunálu, ktorákoľvek strana môže požiadať o predloženie tejto záležitosti predsedovi rozhodcovského tribunálu, ktorého rozhodnutie je konečné.

               6.Ak predseda rozhodcovského tribunálu usúdi, že rozhodca nespĺňa požiadavky stanovené v prílohe II (Kódex správania pre rozhodcov a mediátorov), vyberie sa nový rozhodca v súlade s článkom 80 dohody.

               7.Ak sa strany nedokážu dohodnúť na potrebe nahradiť predsedu, ktorákoľvek strana môže požiadať, aby sa táto záležitosť predložila jednému zo zostávajúcich členov na zozname fyzických osôb, ktorý bol zriadený podľa článku 94 dohody, vybraných na funkciu predsedu rozhodcovského tribunálu. Meno tohto člena určí žrebovaním predseda Výboru pre obchod a rozvoj. Takto vybraná fyzická osoba urobí rozhodnutie, či predseda spĺňa požiadavky prílohy II (Kódex správania pre rozhodcov a mediátorov). Toto rozhodnutie je konečné.

               Ak podľa rozhodnutia predseda nespĺňa požiadavky stanovené v prílohe II (Kódex správania pre rozhodcov a mediátorov), vyberie sa nový predseda v súlade s článkom 80 dohody.

               Článok IX

               Pojednávania

               1.Predseda rozhodcovského tribunálu na základe harmonogramu určeného v súlade s článkom IV ods. 1 písm. c) po konzultácii so stranami a ostatnými členmi rozhodcovského tribunálu oznámi stranám dátum, čas a miesto pojednávania. Tieto informácie zverejní strana, na ktorej území sa pojednávanie uskutoční, okrem prípadu, keď je pojednávanie neverejné.

               2.Pokiaľ sa strany nedohodnú inak, pojednávanie sa koná v Bruseli, ak je sťažujúcou sa zmluvnou stranou štát SADC-DHP alebo Juhoafrickej colnej únie („SACU“), podľa okolností, a pojednávanie sa koná na územiach štátov SADC-DHP, ak je sťažujúcou sa zmluvnou stranou Európska únia. Ak sa spor týka opatrenia uplatňovaného štátom SADC-DHP, pojednávanie sa uskutoční na území toho štátu, pokiaľ tento štát písomne neoznámi rozhodcovskému tribunálu do desiatich (10) dní od jeho zriadenia, že pojednávanie by sa malo konať na inom mieste.

               3.Zmluvná strana, voči ktorej sťažnosť smerovala, znáša výdavky vyplývajúce z logistického zabezpečenia pojednávania, ktoré okrem iného zahŕňajú náklady na prenájom miesta pojednávania. Tieto náklady nezahŕňajú žiadne náklady na preklad a tlmočenie ani akékoľvek náklady súvisiace s poradcami, rozhodcami, ich administratívnymi zamestnancami a asistentmi, ktoré sa im majú uhradiť.

               4.Rozhodcovský tribunál môže zvolať dodatočné pojednávania, ak sa na tom strany dohodnú.

               5.Všetci rozhodcovia sa zúčastňujú na celom priebehu pojednávania.

               6.Pokiaľ sa strany nedohodnú inak, na pojednávaní sa bez ohľadu na to, či je verejné, môžu zúčastniť tieto osoby:

               a)zástupcovia strany;

               b)poradcovia;

               c)asistenti a administratívni zamestnanci;

               d)tlmočníci, prekladatelia a súdni zapisovatelia rozhodcovského tribunálu a

               e)odborníci podľa rozhodnutia rozhodcovského tribunálu podľa článku 90 dohody.

               7.Najneskôr sedem (7) dní pred dátumom pojednávania každá strana doručí rozhodcovskému tribunálu a druhej strane zoznam mien osôb, ktoré v mene tejto strany prednesú na pojednávaní ústne argumentácie alebo prezentácie, ako aj zoznam mien ostatných zástupcov a poradcov, ktorí sa na pojednávaní zúčastnia.

               8.Podľa článku 89 ods. 2 dohody sú pojednávania rozhodcovských tribunálov verejné, ak rozhodcovský tribunál nerozhodne inak z vlastnej iniciatívy alebo na žiadosť strán.

               9.Rozhodcovský tribunál po konzultácii so stranami rozhodne o vhodnom logistickom zabezpečení a postupoch s cieľom zabezpečiť, aby sa pojednávania, ktoré sú verejné, viedli účinným spôsobom. Tieto postupy by mohli zahŕňať využitie živého vysielania cez internet alebo uzavretého televízneho okruhu (CCTV).

               10.Rozhodcovský tribunál vedie pojednávanie nasledujúcim spôsobom, pričom zabezpečí, aby sťažujúca sa zmluvná strana a zmluvná strana, voči ktorej sťažnosť smerovala, mali k dispozícii rovnaký čas na argumentáciu a protiargumentáciu:

               Argumentácia

               a)argumentácia sťažujúcej sa zmluvnej strany;

               b)argumentácia zmluvnej strany, voči ktorej sťažnosť smerovala.

               Protiargumentácia

               a)replika sťažujúcej sa zmluvnej strany;

               b)duplika zmluvnej strany, voči ktorej sťažnosť smerovala.

               11.Rozhodcovský tribunál môže klásť otázky ktorejkoľvek zo strán kedykoľvek počas pojednávania.

               12.Rozhodcovský tribunál zabezpečí vyhotovenie prepisu pojednávania a jeho doručenie stranám v primeranej lehote po skončení pojednávania. Strany môžu k prepisu predložiť pripomienky a rozhodcovský tribunál môže tieto pripomienky zvážiť.

               13.Do desiatich (10) dní od dátumu pojednávania môže ktorákoľvek strana doručiť doplňujúce písomné podanie týkajúce sa akejkoľvek záležitosti, ktorá sa vyskytla počas pojednávania.

               Článok X

               Písomné otázky

               1.Rozhodcovský tribunál sa môže kedykoľvek v priebehu konania písomne obrátiť s otázkami na jednu alebo obe strany. Kópia akýchkoľvek otázok položených jednej strane sa zašle druhej strane.

               2.Každá strana takisto poskytne druhej strane kópiu svojich odpovedí na otázky položené rozhodcovským tribunálom. Každá strana musí mať možnosť predložiť písomné pripomienky k odpovediam druhej strany do siedmich (7) dní od doručenia takejto kópie.

               Článok XI

               Dôvernosť informácií

               1.Každá strana a rozhodcovský tribunál zaobchádzajú so všetkými informáciami, ktoré druhá strana predložila rozhodcovskému tribunálu a označila za dôverné, ako s dôvernými informáciami. Ak jedna zo strán predloží rozhodcovskému tribunálu písomné podanie, ktoré obsahuje dôverné informácie, do pätnástich (15) dní poskytne aj podanie bez dôverných informácií, ktoré sa môže sprístupniť verejnosti.

               2.Žiadne z ustanovení tohto rokovacieho poriadku nebráni tomu, aby strana zverejnila vyhlásenia k svojim vlastným stanoviskám, pokiaľ pri uvádzaní odkazu na informácie predložené druhou stranou nezverejní žiadne informácie, ktoré táto druhá strana označila za dôverné.

               3.Rozhodcovský tribunál sa schádza na neverejnom zasadnutí v prípade, že podanie a argumentácie jednej zo strán obsahujú dôverné obchodné informácie. Strany zachovajú dôvernosť pojednávaní rozhodcovského tribunálu, ak sú pojednávania neverejné.

               Článok XII

               Jednostranné kontakty

               1.Rozhodcovský tribunál sa nesmie stretávať ani komunikovať so žiadnou stranou v neprítomnosti druhej strany.

               2.Žiadny rozhodca nesmie rokovať o žiadnych aspektoch predmetu konania s jednou stranou alebo s oboma stranami v neprítomnosti ostatných rozhodcov.

               Článok XIII

               Podania amicus curiae

               1.Pokiaľ sa strany do piatich (5) dní odo dňa zriadenia rozhodcovského tribunálu nedohodnú inak, rozhodcovský tribunál môže prijímať nevyžiadané písomné podania od fyzických osôb ktorejkoľvek strany alebo právnických osôb usadených na území ktorejkoľvek strany, ktoré sú nezávislé od orgánov štátnej správy strán za predpokladu, že:

               a)rozhodcovskému tribunálu sa doručia do desiatich (10) dní odo dňa zriadenia rozhodcovského tribunálu;

               b)priamo sa týkajú skutkovej alebo právnej otázky, ktorú posudzuje rozhodcovský tribunál;

               c)obsahujú opis osoby, ktorá predkladá podanie, v prípade fyzickej osoby aj jej štátnu príslušnosť a v prípade právnickej osoby jej miesto sídla, charakter jej činností, jej právne postavenie, všeobecné ciele a zdroj jej financovania;

               d)špecifikuje sa v nich charakter záujmu danej osoby na konaní pred rozhodcovským tribunálom a

               e)vypracujú sa v jazykoch, ktoré si strany vybrali v súlade s článkom XV ods. 1 a 2 tohto rokovacieho poriadku.

               2.Podania sa doručia stranám na vyjadrenie. Strany môžu do desiatich (10) dní odo dňa doručenia podaní predložiť pripomienky rozhodcovskému tribunálu.

               3.Rozhodcovský tribunál uvedie vo svojej správe všetky podania, ktoré mu boli doručené podľa odseku 1 tohto článku. Rozhodcovský tribunál nie je povinný zaoberať sa vo svojej správe argumentáciou uvedenou v týchto podaniach, ale ak tak urobí, musí takisto zohľadniť všetky pripomienky predložené stranami podľa odseku 2 tohto článku.

               Článok XIV

               Naliehavé prípady

               V naliehavých prípadoch uvedených v ČASTI III dohody rozhodcovský tribunál po konzultácii so stranami upraví podľa potreby lehoty uvedené v tomto rokovacom poriadku. Rozhodcovský tribunál tieto úpravy oznámi stranám.

               Článok XV

               Preklad a tlmočenie

               1.Počas konzultácií uvedených v článku 77 dohody a najneskôr na stretnutí uvedenom v článku IV ods. 1 tohto rokovacieho poriadku sa strany usilujú dohodnúť sa na spoločnom pracovnom jazyku konania pred rozhodcovským tribunálom.

               2.Ak sa strany nedokážu dohodnúť na spoločnom pracovnom jazyku, uplatnia sa pravidlá stanovené v článku 91 ods. 2 dohody.

               3.Zmluvná strana, voči ktorej sťažnosť smerovala, zabezpečí tlmočenie ústnych podaní do jazykov, ktoré si strany vybrali.

               4.Správy a rozhodnutia rozhodcovského tribunálu sa vydávajú v jazyku alebo jazykoch, ktoré si strany vybrali. Ak sa strany nedohodnú na spoločnom pracovnom jazyku, priebežná a záverečná správa rozhodcovského tribunálu sa vydá v jednom z pracovných jazykov WTO.

               5.Ktorákoľvek strana môže predložiť pripomienky k presnosti prekladu ktoréhokoľvek preloženého znenia dokumentu, ktorý bol vyhotovený v súlade s týmto rokovacím poriadkom.

               6.Každá strana znáša sama náklady na preklad svojich písomných podaní. Akékoľvek náklady, ktoré vzniknú v súvislosti s prekladom nálezu, hradia obe strany rovnakým dielom.

               Článok XVI

               Ďalšie postupy

               Lehoty stanovené v tomto rokovacom poriadku sa zosúladia s osobitnými lehotami stanovenými na prijatie správy alebo rozhodnutia rozhodcovského tribunálu v konaniach podľa článkov 84, 85, 86 a 87 dohody.

               ****

               PRÍLOHA II

               KÓDEX SPRÁVANIA PRE ROZHODCOV A MEDIÁTOROV

               Článok I

               Vymedzenie pojmov

               1.V tomto kódexe správania:

               a)„administratívni zamestnanci“ v súvislosti s rozhodcom sú iné fyzické osoby než asistenti, ktorých tento rozhodca riadi a kontroluje;

               b)„asistent“ je fyzická osoba, ktorá za podmienok menovania a pod vedením a kontrolou rozhodcu vyhľadáva podklady alebo pomáha tomuto rozhodcovi;

               c)„kandidát“ je fyzická osoba, ktorej meno je na zozname rozhodcov uvedenom v článku 94 dohody a o ktorej sa uvažuje v súvislosti s výberom za rozhodcu podľa článku 80 dohody;

               d)„mediátor“ je fyzická osoba, ktorá bola vybraná za mediátora v súlade s článkom 78 dohody;

               e)„člen“ alebo „rozhodca“ je člen rozhodcovského tribunálu zriadeného podľa článku 80 dohody.

               Článok II

               Hlavné zásady

               1.S cieľom zachovať integritu a nestrannosť mechanizmu urovnávania sporov každý kandidát a rozhodca:

               a)sa oboznámi s týmto kódexom správania;

               b)je nezávislý a nestranný;

               c)vyhýba sa priamemu alebo nepriamemu konfliktu záujmov;

               d)zdržuje sa nevhodného správania a správania, ktoré by vzbudzovalo zdanie nevhodného správania, alebo zaujatosti;

               e)dodržiava vysoké štandardy správania a

               f)nesmie byť ovplyvnený vlastným záujmom, vonkajším tlakom, politickými vplyvmi, verejnou mienkou, lojálnosťou zmluvnej strane alebo obavou z kritiky.

               2.Rozhodca nesmie priamo ani nepriamo prevziať žiadny záväzok ani prijať žiadnu výhodu, ktorá by akýmkoľvek spôsobom narúšala riadny výkon jeho povinností alebo by vzbudzovala zdanie takéhoto narušenia.

               3.Rozhodca nesmie využívať svoje postavenie v rozhodcovskom tribunáli na presadzovanie akýchkoľvek osobných alebo súkromných záujmov. Rozhodca sa zdržiava činov, ktoré by mohli vzbudzovať dojem, že iné osoby sú v osobitnom postavení, ktoré im umožňuje ovplyvňovať ho.

               4.Rozhodca nesmie dopustiť, aby jeho konanie alebo rozhodovanie ovplyvnili minulé alebo súčasné finančné, obchodné, profesijné, osobné alebo spoločenské vzťahy alebo povinnosti.

               5.Rozhodca nesmie vstupovať do žiadneho vzťahu ani nadobúdať akékoľvek finančné podiely, ktoré by mohli ovplyvniť jeho nestrannosť alebo ktoré by mohli odôvodnene vzbudzovať zdanie nevhodného správania alebo zaujatosti.

               6.Rozhodca vykonáva svoju funkciu bez toho, aby prijímal alebo vyhľadával pokyny od akéhokoľvek orgánu štátnej správy, medzinárodnej, vládnej alebo mimovládnej organizácie alebo akéhokoľvek súkromného zdroja, a do sporu, ktorý je mu pridelený, nezasahoval v jeho ktoromkoľvek skoršom štádiu.

               Článok III

               Povinnosti týkajúce sa zverejňovania

               1.Skôr ako kandidát, ktorý bol požiadaný, aby zaujal funkciu rozhodcu, prijme svoje menovanie za rozhodcu podľa článku 80 dohody, zverejní akýkoľvek záujem, vzťah alebo záležitosť, ktoré by mohli ovplyvňovať jeho nezávislosť alebo nestrannosť alebo ktoré by odôvodnene mohli vzbudzovať zdanie nevhodného správania alebo zaujatosti v konaní.

               2.Kandidát na tento účel vynaloží všetko primerané úsilie, aby zistil všetky tieto záujmy, vzťahy a záležitosti vrátane finančných záujmov, profesionálnych záujmov alebo zamestnaneckých či rodinných záujmov.

               3.Povinnosť zverejnenia podľa odseku 1 tohto článku je trvalá povinnosť, ktorou sa od rozhodcu vyžaduje, aby zverejnil všetky také záujmy, vzťahy alebo záležitosti, ktoré môžu vzniknúť v priebehu ktorejkoľvek fázy konania.

               4.Kandidát alebo rozhodca oznámi Výboru pre obchod a rozvoj akékoľvek záležitosti týkajúce sa skutočného alebo možného porušenia tohto kódexu správania čo najskôr po tom, čo sa o nich dozvie, aby ich strany mohli posúdiť.

               Článok IV

               Povinnosti rozhodcov

               1.Rozhodca musí byť po prijatí svojho menovania pripravený vykonávať a musí vykonávať svoje povinnosti počas celého konania dôkladne, rýchlo, spravodlivo a usilovne.

               2.Rozhodca posudzuje iba tie záležitosti, ktoré boli vznesené počas konania a sú potrebné na to, aby vydal rozhodnutie, a nedeleguje túto povinnosť na žiadnu inú osobu.

               3.Rozhodca podnikne všetky náležité kroky s cieľom zabezpečiť, aby jeho asistenti a administratívni zamestnanci poznali a dodržiavali povinnosti, ktoré rozhodcovia majú podľa článkov II, III, IV a VI tohto kódexu správania.

               Článok V

               Povinnosti bývalých rozhodcov

               1.Všetci bývalí rozhodcovia sa zdržia konania, ktoré by mohlo vzbudzovať zdanie, že pri výkone svojich povinností boli zaujatí, alebo že mali výhody z rozhodnutia rozhodcovského tribunálu.

               2.Každý bývalý rozhodca musí dodržiavať povinnosti uvedené v článku VI tohto kódexu správania.

               Článok VI

               Dôvernosť informácií

               1.Rozhodca nesmie nikdy zverejniť žiadne neverejné informácie týkajúce sa konania alebo získané počas konania, pre ktoré bol vymenovaný. Rozhodca nesmie v žiadnom prípade zverejniť alebo použiť takéto informácie na získanie osobnej výhody alebo výhody pre iné osoby alebo na poškodenie záujmov iných osôb.

               2.Rozhodca nesmie zverejniť rozhodnutie rozhodcovského tribunálu ani jeho časti pred jeho uverejnením v súlade s časťou III dohody.

               3.Rozhodca nesmie nikdy zverejniť obsah rokovaní rozhodcovského tribunálu ani názor ktoréhokoľvek rozhodcu, ani vydať žiadne vyjadrenia týkajúce sa konania, pre ktoré bol vymenovaný, či sporných otázok v konaní.

               Článok VII

               Výdavky

               Každý rozhodca eviduje čas venovaný konaniu a predloží konečný odpočet tohto času a svojich výdavkov, ako aj času a nákladov svojich asistentov a administratívnych zamestnancov.

               Článok VIII

               Mediátori

               Tento kódex správania sa uplatňuje na mediátorov mutatis mutandis.

               ****


               EURÓPSKA KOMISIA
            V Bruseli30. 11. 2018
            COM(2018) 901 final
            Návrh
            ROZHODNUTIE EURÓPSKEHO PARLAMENTU A RADY
            o mobilizácii nástroja flexibility na financovanie okamžitých rozpočtových opatrení na riešenie pretrvávajúcich migračných výziev, prílevu utečencov a bezpečnostných hrozieb

               DÔVODOVÁ SPRÁVA

               Nariadením Rady (EÚ, Euratom) č. 1311/2013 z 2 decembra 2013, ktorým sa ustanovuje viacročný finančný rámec na roky 2014 – 2020
                  1
               , sa umožňuje mobilizácia nástroja flexibility, aby sa mohli financovať presne určené výdavky, ktoré by nebolo možné financovať v rámci stropov pre jeden alebo viacero okruhov viacročného finančného rámca.

               V súlade s článkom 11 nariadenia Rady č. 1311/2013 a bodom 12 Medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení
                  2
                po preskúmaní všetkých možností prerozdelenia rozpočtových prostriedkov a vyčerpaní všetkých nepridelených rezerv v rámci výdavkov na Bezpečnosť a občianstvo (okruh 3) Komisia navrhuje mobilizovať nástroj flexibility v roku 2019. Ročná suma, ktorá je k dispozícii na rok 2019, je 600 mil. EUR (v cenách roku 2011), čo zodpovedá 703 mil. EUR v bežných cenách. Z nepoužitej sumy pre rok 2018 ešte zostáva k dispozícii 520 mil. EUR.

               Táto mobilizácia sa týka sumy 985,6 mil. EUR nad rámec stropu okruhu 3 viacročného finančného rámca a je určená na financovanie podpory opatrení zameraných na riešenie migračnej, utečeneckej a bezpečnostnej krízy. Spolu s pôvodným návrhom rozpočtu na rok 2019 Komisia predložila návrh na mobilizáciu nástroja flexibility
                  3
                na ten istý účel. Táto prvá mobilizácia, ktorá zahŕňala aj sumu 38,1 mil. EUR, ktorá sa mala mobilizovať nad rámec stropu okruhu 1b na financovanie predĺženia programu na podporu štrukturálnych reforiem, bola zrušená druhým návrhom
                  4
               , ktorý sprevádzal opravný list č. 1/2019
                  5
               , ktorý Komisia prijala 16. októbra 2018.

               Keďže Zmierovací výbor nedospel k dohode o rozpočte 2019 v dvadsaťjeden dňovej lehote stanovenej v článku 314 ods. 6 Zmluvy o fungovaní Európskej únie (ZFEÚ), ktorá uplynula 19. novembra 2018, Komisia dnes v súlade s článkom 314 ods. 8 ZFEÚ predkladá druhý návrh rozpočtu na rok 2019
                  6
               . Tento návrh na mobilizáciu nástroja flexibility sprevádza tento druhý návrh rozpočtu a zrušuje a nahrádza druhý návrh zo 16. októbra 2018.

               Indikatívne platobné rozpočtové prostriedky zodpovedajúce navrhovanej mobilizácii nástroja flexibility boli vypočítané na základe pravidiel uplatniteľných na predbežné financovanie, zúčtovanie predbežného financovania a konečné platby pre rôzne druhy opatrení, ktoré sa majú financovať, a sú uvedené v tabuľke:

               (v mil. EUR, v bežných cenách)

                        Rok

                        Platobné rozpočtové prostriedky súvisiace s mobilizáciou nástroja flexibility v roku 2019

                        2019

                        496,7

                        2020

                        198,8

                        2021

                        118,5

                        2022

                        119,3

                        2023

                        52,3

                        Spolu

                        985,6

               Návrh

               ROZHODNUTIE EURÓPSKEHO PARLAMENTU A RADY

               o mobilizácii nástroja flexibility na financovanie okamžitých rozpočtových opatrení na riešenie pretrvávajúcich migračných výziev, prílevu utečencov a bezpečnostných hrozieb

               EURÓPSKY PARLAMENT A RADA EURÓPSKEJ ÚNIE,

               so zreteľom na Zmluvu o fungovaní Európskej únie,

               so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení
                  7
               , a najmä na jej bod 12,

               so zreteľom na návrh Európskej komisie,

               keďže:

               (1)Účelom nástroja flexibility je umožniť financovanie jasne určených výdavkov, ktoré sa nemôžu financovať v rámci limitov stropov dostupných pre jeden alebo viacero iných okruhov.

               (2)Strop ročnej sumy, ktorá je k dispozícii pre nástroj flexibility, predstavuje 600 000 000 EUR (v cenách roku 2011), ako je stanovené v článku 11 nariadenia Rady (EÚ, Euratom) č. 1311/2013
                  8
               , pričom je v prípade potreby zvýšená o prepadnuté sumy, ktoré sú sprístupnené v súlade s odsekom 1 druhým pododsekom uvedeného článku.

               (3)S cieľom riešiť pretrvávajúce migračné výzvy, prílev utečencov a bezpečnostné hrozby je nevyhnutné urgentne mobilizovať významné dodatočné sumy na financovanie takýchto opatrení.

               (4)Po preskúmaní všetkých možností prerozdelenia rozpočtových prostriedkov v rámci stropu výdavkov pre okruh 3 (Bezpečnosť a občianstvo) je nevyhnutné mobilizovať nástroj flexibility na doplnenie finančných prostriedkov dostupných vo všeobecnom rozpočte Únie na rozpočtový rok 2019 nad strop výdavkov okruhu 3 o sumu 985 629 138 EUR na financovanie opatrení v oblasti migrácie, utečencov a bezpečnosti.

               (5)Na základe očakávaného profilu platieb by sa mali platobné rozpočtové prostriedky na mobilizáciu nástroja flexibility prideliť v priebehu viacerých rozpočtových rokov.

               (6)S cieľom umožniť rýchle použitie finančných prostriedkov by sa toto rozhodnutie malo uplatňovať od začiatku rozpočtového roku 2019,

               PRIJALI TOTO ROZHODNUTIE:

               Článok 1

               1.V rámci všeobecného rozpočtu Únie na rozpočtový rok 2019 sa nástroj flexibility zmobilizuje na poskytnutie sumy vo výške 985 629 138 EUR vo viazaných rozpočtových prostriedkoch v okruhu 3 (Bezpečnosť a občianstvo).

               Suma uvedená v prvom pododseku sa použije na financovanie opatrení s cieľom riešiť pretrvávajúce výzvy súvisiace s migráciou, prílevmi utečencov a bezpečnostnými hrozbami.

               2.Na základe očakávaného profilu platieb sa platobné rozpočtové prostriedky zodpovedajúce mobilizácii nástroja flexibility odhadujú takto:

               a)496 697 300 EUR v roku 2019;

               b)198 761 656 EUR v roku 2020;

               c)118 520 503 EUR v roku 2021;

               d)119 297 639 EUR v roku 2022;

               e)52 352 040 EUR v roku 2023.

               Konkrétne sumy platobných rozpočtových prostriedkov na jednotlivé rozpočtové roky budú schválené v súlade s ročným rozpočtovým postupom.

               Článok 2

               Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

               Uplatňuje sa od 1. januára 2019.

               V Bruseli

                  Za Európsky parlament
                        Za Radu

                  predseda
                        predseda

                     (1)

                        Ú. v. EÚ L 347, 20.12.2013, s. 884.

                     (2)

                        Ú. v. EÚ C 373, 20.12.2013, s. 1.

                     (3)

                        COM(2018) 280, 23.5.2018.

                     (4)

                        COM(2018) 708, 16.10.2018.

                     (5)

                        COM(2018) 709, 16.10.2018.

                     (6)

                        COM(2018) 900, 30.11.2018.

                     (7)

                        Ú. v. EÚ C 373, 20.12.2013, s. 1.

                     (8)

                        Nariadenie Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020 (Ú. v. EÚ L 347, 20.12.2013, s. 884).